**ШҚО білім басқармасы «Арнайы мектеп» КММ**

**Авторы:** Жуматаева Жадыра Маратқызы – мұғалім

**Тақырыбы:** «Арнайы мектеп жағдайындағы полимәдениеттік тәрбие»

 Қазіргі күні білім ошақтарында, соның ішінде арнайы білім беретін мектептерде оқушыларға полимәдениеттік тәрбие беру өзекті мәселелердің бірі болып табылады. Статистикаға сүйенсек елімізде 140-тан астам ұлт өкілдері бар. Еліміз көп ұлтты мемлекет болғандықтан, өсіп келе жатқан жас буын әр түрлі әлеуметтік жұртшылықтың арасындағы мәдени, діни және басқа да айырмашылықтардың заңдылықтарын мойындап, сыйластықта өмір сүрулеріне баулу – бүгінгі күннің жаңашыл ұстаздарының қолында.

 Полимәдениеттік тәрбие- халық арасындағы рухани болмыстың негізі болып табылады. Көптеген философтардың, ғұлама ұстаздардың ойынша әр-түрлі ұлт өкілдерінің арасындағы дұрыс қарым-қатынастың рухани қайнар көзі ретінде, полимәдениеттік тәрбиені күшейтуіміз керек.

Бала өзінің көп уақытын мектеп қабырғасында өткізгендіктен, ондағы оқу үрдісі, мәдени іс-шаралар оған тәрбиелік мәнде әсер қалдырарлықтай болып ұйымдастырылуы тиіс. Өйткені, біз ұстаздар, оқушының тек білім алып қана қоймай, сонымен қатар рухани байлығы мол, тәрбиелі, өз Отанын сүйетін, оның болашақта көркеюіне үлес қосатын азаматты тәрбиелеуіміз керек.

 Қаланың әр-бір мектептерінде тәрізді Арнайы мектепте де тәрбие ісі бойынша жыл көлемінде ұстаздың оқушылармен және олардың ата-аналарымен өткізілетін іс-шаралардың жұмыс жоспары бекітіледі. Сол жоспарға сәйкес тәрби жұмысының келесідей бағыттары айқындалады:

* Азаматтық-патриоттық, құқықтық және полимәдениеттік – қазақ халқының тарихы мен салтын, тілін сүюге, дәстүрін сақтауға, дамытуға, Қазақстанның басқа халықтарының мәдениетін құрметтеуге, игеруге негізделген.
* Рухани-адамгершілік тәрбие – оқушының өзіндік санасын дамытуға жағдай жасап, адами-рухани қасиеттерін және бағдарларын қалыптастыруды болжайды.
* Отбасы тәрбиесі – тәрбиеленушінің санасында ұлттық және моральдық құндылықтарды қалыптастырудың негізі.
* Эстетикалық тәрбие – өнер құралдары арқылы оқушының бойында көркем мәдениетке деген, халықтар мен әлемдік көркем құндылықтарға, ұлттық және жалпы адамзаттық құндылықтарға баулу арқылы қалыптастыруды көздейді.
* Дене тәрбиесі мен салауатты өмір салтын ұстану және денсалық қорғаушы орта қалыптастыру оқушының бойына салауатты өмір салтын ұстанумен жеке тұлғалық сапаны қалыптастыру мақсатын қояды және тәрбиеленушінің сан алуан спорт түрлеріне тікелей қатыстыру жолымен ағартушылық және ақпараттық түсіндіру жұмыс барысында жүзеге асырылады.
* Еңбекке баулу – балалардың, жас өспірімдердің өзіне-өзі қызмет көрсете алуы, жан-жақты дағдыларын, еңбек қызметінің түрлеріне жауапкершілікпен қарап, топта, ұжымда жұмыс жасай білу икемдігін қалыптастырады. Оқушының бойында еңбекке қабілеттілігі бірінші өмірлік қажеттілік болып табылады.

Полимәдениеттік тәрбие - қазіргі әлемнің жаһандану жағдайында түрлі этностардың дамуын және сақталуын қолдауға бағытталған. Әр ұстаз өзінен бастау алып, сабақтарында, сабақтан тыс іс-шараларда жоғарыда айтылған бағыттарды оқушының бойында дамытса біздің зайырлы мемлекет гүлдене түсетіні айқын!

Арнайы мектеп қабырғасында орта және жоғары сынып оқушылары да білім алатындықтан және жас ерекшеліктеріне байланысты, олар бойындағы жоғары эмоциялық, қозғыштық, шыдамсыздықпен байланысты түрлі формадағы іс-әрекеттері мен мінез-құлықтарын мұғалімдер мен ата-аналарына күтпеген жерден көрсетулері мүмкін. Оқушылардың мұндай іс-әрекеттері, олардың әлеуметтік белсенділігінің жоғарылауы, олардың қоғам өмірінде өзіндік орнын табуына көмек қажет болған жағдайда оқушы үшін қиын мәселелерді немесе оның қандайда бір бастамаларын бірге қарастырып, дұрыс шешімін табуға көмектесу қажет.

Оның барлығы күнделікті оқу үрдісі кезінде орын алатын «мұғалім - оқушы» жүйесі арқылы және оқушының құрдастарымен қарым-қатынас құру кезінде жүзеге асады.

Ата-аналармен тығыз жұмыс жасау да оқушылардың бойында адами құндылықтардың қалыптасуын, басқа ұлт өкілдерінің мәдениетіне құрметпен қарауларына әсер ететін бірден-бір тәрбиелік мәні бар құрал болып табылады.

Еліміздегі білім беруді дамыту концепциясына сәйкес полимәдениеттің мектеп тұсында дамуына еліміздің көптілділік стратегиясының жүзеге асырылыу зор үлесін тигізуде, яғни өзге тілдерді игере отырып өзге ұлттың мәдениетін, дінін, ұстанымдарын тани аламыз. Соған сүйене отырып білім ошақтарынан тәрбилі, толерантты, коммуникативті азаматтарды тәрбиелеп шығара аламыз.